Anyanyelvápolók Szövetsége

Anyanyelvi est fiataloknak | Murai László, Kovács Péter, Veres Márton, Menyhárt Barbara
2022-09-08 18:00 - 20:00 (Europe/Budapest) | Józsa Judit Galéria, Városház utca 1., Budapest, 1052, Magyarország
A szeptemberi tanévkezdés mindig ráirányítja a figyelmet a(z felső)oktatásra. Magyarországon is elő-elő fordul, hogy bizonyos szakok nem indulnak már magyar nyelven, csak angolul – miközben határon túli hallgatók küzdenek azért, hogy saját anyanyelvükön, magyarul tanulhassanak. Milyen anyanyelvi jogok kellene, hogy a felsőoktatáshoz fűződjenek? Mennyiben nemzetközi és mennyiben nemzeti a felsőoktatás? Miben más itthon tanulni, mint külföldön? Többek között ezekről is kérdezi majd Blankó Miklós szeptember 8-án 18 órától a Józsa Judit Galériában három hazai ifjúsági érdekképviselet (a Hallgatói Önkormányzatok Országos Konferenciája, a Nemzeti Ifjúsági Tanács és a Nemzeti Ifjúsági Konferencia) elnökét, Murai Lászlót, Kovács Pétert és Veres Mártont, valamint a HÖOK külhoni programjának vezetőjét, Menyhárt Barbarát. Szeretettel várjuk az érdeklődőket!

A Facebook-esemény itt érhető el.

Tempora mutantur 15.: Lukács Sándor
2022-09-15 20:00 | Nyelvünk és kultúránk barátainak Facebook-oldala
Sorozatunk címe nem mindenben érvényes Lukács Sándorra, mert van, ami életében állandó: a Vígszínház. Természetes, hogy a Szent István körúti épületben fogadta stábunkat a Kossuth- és Prima Primissima díjas színművész, költő, a Magyar Művészeti Akadémia tagja, aki a prózai színház teljes palettáján nyújt ötven éve emlékezetes alakításokat. Tragédiában és vígjátékban éppen olyan hiteles a játéka, mint amilyen hangon képes megszólaltatni legszebb verseinket. És saját verseit is – egyik legújabbat éppen a Tempora mutanturban. Várjuk Önöket szeptember 15-én 20 órától a Nyelvünk és kultúránk barátainak Facebook-oldalán.
Facebook-eseményünk itt érhető el. Előzetes kisfilmünket itt láthatják.

Nyelvőrző Szalon
2022-09-29 18:00 - 20:00 | Józsa Judit Galéria, Városház utca 1., Budapest, 1052, Magyarország
Az őszi évadban először a Népmese napjának előestéjén nyitja meg kapuit a Nyelvőrző Szalon. A Duna Televízió műsorának egykori nézői ismerősként üdvözölhetik Dala Sárát, aki egyetemi hallgatóként a néprajzi-népnyelvi rovat szereplője volt, most pedig a Hagyományok Háza munkatársaként Iancu Laura csángó-magyar költőnővel közös népmesekötetüket fogják az est vendégeinek bemutatni.
Továbbra is szeretettel várnak 2022. szeptember 29-án 18 órától a Józsa Judit Galériában minden kedves régi és új vendéget, anyanyelvünk barátait a házigazdák: Józsa Judit, Matula Ágnes és Kerekes Barnabás.
